title: Cinturón del Óxidu
text: Llámase Cinturón del Óxidu (Rust Belt) a una rexón d'Estaos Xuníos que tien esperimentao un declive de la so capacidá industrial de magar la década de 1950. El porcentaxe del Productu Interior Brutu d'Estaos Xuníos representáu pol sector manufactureru tuvo'l so cumal en 1953 y va menguando de magar. Esto impactó enforma en determinaes rexones y ciudaes del país, principalmente del noreste y el Mediu Oeste del país. Ciudaes como Allentown, Buffalo, Cincinnati, Cleveland, Columbus, Jersey City, Newark, Pittsburgh, Rochester, Toledo, Trenton, Youngstown, y otres de los estaos de New Jersey, Ohio, Pennsylvania y Nueva York, sofrieron (y en dellos casos siguen faciéndolo) les consecuencies de la eliminación o el treslláu a otros países de l'actividá industrial agudizada de magar les caberes décades del sieglu XX. La espresión Rust Belt fízose popular nos Estaos Xuníos de magar la década de 1980, y fae referencia al impactu de la desindustrialización, la decadencia económica y urbana y la pérdida de población atribuyibles al fundimientu d'un sector industrial, especialmente nos sectores del aceru, l'automoción y la minería del carbón, que yera l'esqueletu de la economía d'eses ciudaes. El términu avezó a contrastase col del Cinturón del Sol (Sun Belt), la rexón del sur del país que tien tomáu el llugar de la costa Este como zona económica y demográficamente más dinámica del país.